प्रेरित.
23.
पौलुस ने महासभान चा रयन टकटकी लागाड़ीन देख, आरू कहा, हे भाईस्यो, हावने आज तक यहोवा–भगवानन खरी विवेक छाचाय सी जीवन जीवतो रयो सी। 
इनी वात पर हनन्याह डाहला पुजारा, तिनुक जो तेरे साथे उबा होतो, पौलुसन गाल पर थापुड़ देनेन हुकुम दिदो। 
तव पौलुस ने ओको कयो, ए निवाड़ा पुतायला भीतड़ा, यहोवा–भगवान तुखे देसी। तु व्यवस्थान अनसारे मारो नियाव करने करीन बठ्य सी, आरू तु व्यवस्थान विरोध मखे मारनेन हुकुम आपीस काय? 
जे साथे उबा हुता चे पौलुसक कयो, “काय यहोवा–भगवानन पुजारान बुर भला कोवतो सी?” 
पौलुस ने कयो, “हे भाईस्यो, हाव नी जानता हुता, कि यो पुजारू सी; काहकि शास्त्र मा लिख्यो सी, आपसा मानसोन प्रधानन बुर नी कोवे।” 
तव पौलुस ने यो जानीन, एक दल सदूकियो आरू दिसरा फरीसियोन सी, महासभा मा आयड़ीन कयो, “हे भाईस्यो, हाव फरीसी आरू फरीसियोन अवलियाद सी, मरलान आश आरू पछो जीवन उठनेन विषय मा मारो मुकद्दमा होय रयो सी।” 
जव त्यो यी वात कयी ती फरीसियो आरू सदूकियो मा झगड़ो हुयने लाग्या; आरू सभा मा फूट पड़ गयी। 
काहकि सदूकियो ती यो कोवता सी, कि पछो जीव उठनो सी, नी सोरगदूत होय, आरू नी आत्मा सी; पुन फरीसि आखाक मानता सी। 
तव मोटो हल्ला मचाड़ीयो आरू काही मूसान नियम सिकाड़ने वावा जो फरीसियोन दलन होतो, उठीन यो कोवीन झगड़ो लाग्यो, “हामु इन मानसोन काही बुराई नी देखता; आरू यदि काही आत्मा या सोरगदूत तीनाक बुल्यो सी ती पछु काय?” 
जव घण झगड़ो हुयो, ती सैन्य दलन सरदार ने इन घाबराय सी कि वो पौलुसन टुकड़ा–टुकड़ा नी कर नाख्य, सैन्य दलन हुकुम देदी कि उतरीन ऐरो तींदरा वीच मा सी जबरजस्ती निकावु, आरू गढ़ मा ली आवु। 
तीनेत राती पोरबु ने तेरे साथे आवी उबो हईन कयो, हे पौलुस, गोम राख्य; काहकि जोसी तु यरूशलेम मा मारी गवाय देदी, वोसी ही तुखे रोम मा भी गवा देनो पड़सी। 
जव दिसरो दाहड़ु हुयो, ती यहूदि यो ने एक मन होईन, आरू शपथ खादी कि जव तक हामु पौलुसक मारीन नाखने, यदि हामु खाजे या पीजे ती हामु पर धिक्‍कार। 
जे यी शपथ खादी होती, वो चावीस जन सी सवटो हुता। 
चे प्रधान याजक आरू डाहडा साथे आवीन कयो, “हामु यो ठान्या सी कि जव तक पौलुसन मारीन नी नाख्यजे, तव तक हामु नी खाजे नी पीजे। 
अतरान करीन हिमी महासभा सहावत सैन्य दलन सरदारन समझाडु कि ओको तुमरे साथे ली आश मानु कि तुमू तेरे विषय मा आरू भी ठीक सी हेर करनो जूवे होय, आरू हामु तेरो पुगने सी पेहल ही ओको मार नाखनेन करीन तीयार रोवसी।” 
आरू पौलुसन बहिनीसन पोर्‍यो सोमव्या कि वो ओको मारने केड़ु होय रया घात मा सी, ती गढ़ मा जाईन पौलुसक सन्देश दिदा। 
पौलुस ने सूबेदरो मा सी एकाक आपने साथे बुलावीन कयो, “इन जवान सैन्य दलन सरदारन साथे ली जावु, यो ओका सी काही कोवनो जूवता सी।” 
शेवली कावा चु तीनाक सैन्य दलन सरदारन साथे ली जाईन कयो, “बन्दी पौलुस ने मखे बुलावीन रावन्या करी, यो जवान सैन्य दलन सरदार सी काही कोवनो जूवता सी; इनाक अतरान करीन साथे ली जाय।” 
सैन्य दलन सरदार ने ऐरो हात धरीन, ओको अलग ली जाईन पूछा, “तु मुखसी काय कोवनो जूवता सी।” 
त्यो कयो, “यहूदि यो ने एक कयो सी, कि तुखे सी रावन्या करो कि काल पौलुसन महासभा मा लाया, मान तु आरू ठीक सी ओकी हेर करने जूवता सी। 
पुन इन्दरी नी मानोन, काहकि इनुमा सी चावीसन ऊपर मानसी ओकी घात मा सी, जे यो ठान लेदा सी कि जव तक वो पौलुसक नी मारे, तव तक नी खासी आरू नी पीसी, आरू हिमी वो तीयार सी आरू तारा वचन क वाट जुव रया सी।” 
तव सैन्य दलन सरदर ने जवानक यो निर्देश आपीन विदा कर्‍या, “काही सी नी कोवने कि तु मखे यी वात देखाड़ी सी।” 
त्यो बाद दुय सूबेदारक बुलावीन कयो, “दुय सौव सिपाई, सत्तर घुड़ सवार, आरू दुय सौव भालावाळा कैसरिया जाने करीन तीयार कर राख, तु रातीन तीसरे पहर निकवने। 
आरू पौलुसन सवारीन करीन घुल्ला तीयार राखु कि ओको फेलिक्स मंत्री साथे वाचाड़ीन पुगाड़ दे।” 
त्यो इन प्रकार चिठ्ठी भी लिखी। 
महाप्रतापी फेलिक्स राज्यपालन क्लौदियुस लुसियासन नमस्कार। 
यो मानसोन यहूदि यो ने धरीन मार नाखने जूवे, पुन जव हावने जाने कि वो रोमि सी, ती सैन्य दल लीन छुड़ाय लेदा। 
आरू हाव जानो जूवतो होतो, कि वो ओको पर काय कारण दोष लागतो सी, अतरान करीन ओको तीन्दरी महासभा मा ली गया। 
तव हाव जान लेदु, कि वो आपसी व्यवस्थान करीन विवादन विषय मा ओको पर दोष लागड़ता सी, पुन मार नाखने या बांधने जुगु हेका मा काय दोष नी। 
आरू जव हावखे देखाड़ीयों, कि त्या इना मानसोन घात मा लाग्या सी ती हाव उको छाटलोत् तारे साथे मुकली दिदा; आरू मुद्दयोन भी हुकुम देदी, कि तारे सामने ओको पर ओराप लगाड़यो। 
शेवली कावा जोसा सिपाईन हुकुम देदी गयी होती, वोसो ही पौलुसन लीन राती–राती अन्तिपत्रिस मा लाया। 
दिसरे दाहड़े चे सवारन तेरे साथे जाने करीन छुड़ीन आप गढ़ पर गया। 
चे कैसरिया मा पुगीन राज्यपालन चिठ्ठी आपी पौलुसक भी तीना सामने उबो कर्‍या। 
भनीन पुछियो, यो काहना प्रदेशन सी? किलिकिया। 
आरू जव जान लेदा कि किलिकियान सी; ती त्यो कयो, जव तारे मुद्दई भी आवसे, पाहरा मा राखनेन हुकुम देदी। 
